คนไทยตอบรับ “เราเที่ยวด้วยกันเฟส 5” พุ่ง 72% ตั้งงบจ่ายสูง 1 หมื่นบาท
“กรุงเทพโพลล์” ได้สำรวจความเห็นโครงการเราเที่ยวด้วยกันเฟส 5 มีคนไทยตอบรับ 72% แนะตั้งงบจ่าย 5,000-10,000 บาท หวังรัฐบาลหน้าจะหนุนโครงการต่อ ช่วยกระตุ้นการท่องเที่ยว และทำให้ผู้ที่มีงบน้อยมีโอกาสได้ไปเที่ยว
“กรุงเทพโพลล์” ได้สำรวจความเห็นโครงการเราเที่ยวด้วยกันเฟส 5 มีคนไทยตอบรับ 72% แนะตั้งงบจ่าย 5,000-10,000 บาท หวังรัฐบาลหน้าจะหนุนโครงการต่อ ช่วยกระตุ้นการท่องเที่ยว และทำให้ผู้ที่มีงบน้อยมีโอกาสได้ไปเที่ยว
6 มี.ค. 2566

กรุงเทพโพลล์ มหาวิทยาลัยกรุงเทพ ได้สำรวจความเห็นของประชาชนเรื่อง “คนไทยกับการเข้าร่วมโครงการเราเที่ยวด้วยกันเฟส 5” ที่เริ่มในช่วงวันที่ 7 มี.ค.-30 เม.ย.66 โดยเก็บข้อมูลจากประชาชนในกรุงเทพฯและปริมณฑลจำนวน 1,203 คน เมื่อวันที่ 24-28 ก.พ.66 ที่ผ่านมา
โดยกลุ่มตัวอย่างส่วนใหญ่ 71.9% เห็นว่าโครงการเราเที่ยวด้วยกันเฟส 5 เป็นปัจจัยสำคัญที่ส่งเสริมให้ประชาชนออกมาท่องเที่ยวในช่วงเดือน มี.ค.-เม.ย.มากถึงมากที่สุด ขณะที่กลุ่มตัวอย่างที่เหลืออีก 28.1 เห็นว่าประชาชนจะออกมาท่องเที่ยวน้อยถึงน้อยที่สุด
ขณะที่มีกลุ่มตัวอย่าง 30.7% ให้ความสนใจที่จะเข้าร่วมโครงการเราเที่ยวด้วยกันเฟส 5 แต่กลุ่มตัวอย่างส่วนใหญ่  47.7% ระบุว่าไม่สนใจ ส่วนกลุ่มตัวอย่างที่เหลือ 21.6% ระบุว่ายังไม่แน่ใจ
หากมีโอกาสได้ใช้สิทธิ์ในโครงการเราเที่ยวด้วยกัน เฟส 5 กลุ่มตัวอย่างส่วนใหญ่ 48.9% ระบุว่าจะไปเที่ยวช่วงวันหยุดเสาร์-อาทิตย์ กลุ่มตัวอย่างรองลงมา 28.0% ระบุว่าจะไปเที่ยวช่วงวันหยุดสงกรานต์ และกลุ่มตัวอย่างที่เหลืออีก 23.1% ระบุว่าจะไปเที่ยวช่วงวันธรรมดา
สำหรับพื้นที่ที่กลุ่มตัวอย่างส่วนใหญ่ 42.4% ระบุว่าจะไปเที่ยวคือจังหวัดโซนภาคเหนือ (เชียงใหม่ เชียงราย น่าน) รองลงมา 33.9% ระบุว่าทะเลโซนภาคใต้ (ภูเก็ต กระบี่ พังงา สมุย) และ 24.9% ระบุว่าทะเลโซนภาคตะวันออก (บางแสน เกาะเสม็ด เกาะช้าง)
ส่วนงบประมาณสำหรับการท่องเที่ยวทริปนี้ กลุ่มตัวอย่างส่วนใหญ่ 62.9% ระบุว่าประมาณ 5,000-10,000 บาท รองลงมา 18.9% ระบุว่าประมาณ 10,000-20,000 บาท และ 11.3% ระบุว่าไม่เกิน 5,000 บาท
ทั้งนี้ กลุ่มตัวอย่างส่วนใหญ่ 71.9% อยากให้มีโครงการเราเที่ยวด้วยกันในเฟสต่อไปอีกทุกรัฐบาล เพราะจะช่วยกระตุ้นการท่องเที่ยว และทำให้ผู้ที่มีงบน้อยมีโอกาสได้ไปเที่ยว ขณะที่กลุ่มตัวอย่างอีก 28.1% ระบุว่าไม่อยากให้มีต่อ เพราะไม่สามารถเข้าถึงประชาชนได้ทุกกลุ่ม และสิ้นเปลืองงบประมาณภาครัฐ